Up-343/99
Natisni
Opravilna št.:
Up-343/99
Datum odločitve:
16. 2. 2000
Objavljeno:
Uradni list RS, št. 24/200 in OdlUS IX, 139
ECLI:
ECLI:SI:USRS:2000:Up.343.99
Akt:
Ustavna pritožba A. A. zaradi zatrjevane kršitve pravice do sojenja brez nepotrebnega odlašanja v postopku pred Ustavnim sodiščem v zadevi št. Up-73/99
Izrek:
Ustavna pritožba A. A. zaradi zatrjevane kršitve pravice do sojenja brez nepotrebnega odlašanja v postopku pred Ustavnim sodiščem v zadevi št. Up-73/99 se zavrže.
Evidenčni stavek:
Ustavna pritožba zoper odločitev Ustavnega sodišča ni dopustna.
Geslo:
Ustavna pritožba zoper odločbo Ustavnega sodišča.
Pravna podlaga:
Zakon o Ustavnem sodišču (ZUstS), 21., 3. odst. 55. čl.
Opomba:
V obrazložitvi svoje odločitve se Ustavno sodišče sklicuje na svojo zadevo št. Up-331/98 z dne 4. 3. 1999 (Uradni list RS, št. 17/99 - OdlUS VIII,120).
Vrsta zadeve:
ustavna pritožba
Vrsta akta:
drugi akti
Datum vloge:
8. 12. 1999
Vrsta odločitve:
sklep
Vrsta rešitve:
zavrženje
Dokument:
US19934
Dokument v PDF obliki:
Up-343-99.pdf
116 KB
Prenesite datoteko
Up-343/99
16. 2. 2000
S K L E P
Ustavno sodišče je v postopku za preizkus ustavne pritožbe A. A. iz Ž., ki ga zastopa B. B., odvetnica v Z. na seji senata dne 16. februarja 2000
s k l e n i l o:
Ustavna pritožba A. A. zaradi zatrjevane kršitve pravice do sojenja brez nepotrebnega odlašanja v postopku pred Ustavnim sodiščem v zadevi št. Up-73/99 se zavrže.
O b r a z l o ž i t e v
1. Pritožnik je pred Ustavnim sodiščem izpodbijal sklep Vrhovnega sodišča št. I Up 80/99-2 z dne 18. 2. 1999 v zvezi s sklepom Upravnega sodišča v Ljubljani, opr. št. U 1992/98-10 z dne 20. 1. 1999. Zadeva se je vodila pod št. Up-73/99, pritožnik pa je zatrjeval kršitev človekovih pravic v postopku, v katerem je bila v upravnem sporu zavrnjena njegova zahteva za izdajo začasne odredbe. Med drugim je zatrjeval tudi kršitev pravice do sojenja brez nepotrebnega odlašanja pred Upravnim in Vrhovnim sodiščem.
2. Z vlogo, naslovljeno dne 7. 12. 1999 na predsednika Ustavnega sodišča, uveljavlja kršitev pravice do sodnega varstva brez nepotrebnega odlašanja tudi pred Ustavnim sodiščem. Senat Ustavnega sodišča je na seji dne 27. 12. 1999 sklenil, da se pritožnikove ustavne pritožbe zoper sklepe Upravnega in Vrhovnega sodišča ne sprejme v obravnavo (sklep št. Up-73/99 z dne 27.12.1999, ki je bil pritožnikovi pooblaščenki vročen 20.1.2000). Obenem je senat sklenil, da bo posebej odločal o ustavni pritožbi z dne 7. 12. 1999, vloženi zaradi domnevne kršitve 23. člena Ustave v postopku pred Ustavnim sodiščem.
3. Ustavno pritožbo zaradi domnevne kršitve 23. člena Ustave v postopku pred Ustavnim sodiščem je pritožnik vložil v času, ko postopek preizkusa ustavne pritožbe še ni bil končan. V času odločanja pa je ta postopek že zaključen. Ne glede na to je Ustavno sodišče pritožnikovo vlogo obravnavalo kot ustavno pritožbo zaradi kršitve 23. člena Ustave v postopku pred Ustavnim sodiščem.
4. Ustavno sodišče je že odločilo, da ustavna pritožba zoper odločitve Ustavnega sodišča na podlagi enajste alinee prvega odstavka 160. člena Ustave in 21. člena Zakona o ustavnem sodišču (Uradni list RS, št. 15/94 - v nadaljevanju: ZUstS) ni dopustna. V sklepu št. Up-331/98 z dne 4.3.1999 (Uradni list RS, št. 17/99 in OdlUS VIII, 120) je sprejelo stališče, da ustavna pritožba ni pravno sredstvo, s katerim bi bilo mogoče izpodbijati odločitve Ustavnega sodišča, ne glede na to, ali imajo značaj splošnega ali posamičnega akta. Enako stališče velja tudi v primeru, ko naj bi do kršitve človekovih pravic prišlo v postopku pred Ustavnim sodiščem z njegovim ravnanjem.
5. Ker ustavna pritožba ni dopustna, jo je Ustavno sodišče zavrglo že iz tega razloga.
6. Senat Ustavnega sodišča je sprejel ta sklep na podlagi 21. člena in tretjega odstavka 55. člena ZUstS v sestavi: predsednica senata Milojka Modrijan ter člana dr. Janez Čebulj in Lojze Janko.
Predsednica senata
Milojka Modrijan